**Informatīvais ziņojums**

**“****Par priekšlikumiem COVID-19 seku mazināšanai un Eiropas Savienības fondu 2014.-2020.gada plānošanas perioda** **pašvaldību investīciju pārskatīšanai”**

**I Ievads**

Lai ierobežotu COVID-19 vīrusa izplatību Latvijā, Ministru kabinets (turpmāk – MK) 2020. gada 12. martā izsludināja ārkārtējo situāciju[[1]](#footnote-2) ar sākotnējo termiņu līdz 2020.gada 14.aprīlim, kas vēlāk tika pagarināts līdz 2020.gada 12.maijam un atkārtoti līdz 2020.gada 9.jūnijam.

Latvijā ieviestie drošības pasākumi un ierobežojumi sakarā ar ārkārtējo situāciju, kā arī pasākumi, ko īsteno citas valstis COVID-19 izplatības ierobežošanai, negatīvi ietekmē Latvijas tautsaimniecības attīstību: strauji samazinās pieprasījums eksporta tirgos pēc Latvijā saražotajām precēm un pakalpojumiem, notiek pārrāvumi starptautiskajās piegāžu ķēdēs, ir novērojams straujš transporta un pasažieru pārvadājumu pakalpojumu apjoma kritums, kā arī iekšzemes pieprasījuma kritums. Rezultātā daudzi uzņēmumi ir spiesti sašaurināt ražošanu un pakalpojumu sniegšanu vai sliktākajā gadījumā pārtraukt savu darbību, atlaižot savus darbiniekus.[[2]](#footnote-3) Tiek prognozēts, ka iekšzemes kopprodukts Latvijā 2020.gadā kopumā varētu samazināties par 6% salīdzinājumā ar 2019.gadu. Plašāks makroekonomiskā scenārija apraksts ir atspoguļots Latvijas Stabilitātes programmā 2020.-2023.gadam.[[3]](#footnote-4)

Informatīvais ziņojums izstrādāts, lai informētu par Vides aizsardzības un reģionālās attīstības ministrijas (turpmāk – VARAM) priekšlikumiem Eiropas Savienības (turpmāk – ES) fondu 2014.-2020.gadaplānošanas perioda finansējuma efektīvai izmantošanai Covid-19 seku mazināšanai.

**II ES fondu 2014.-2020.gada plānošanas perioda pašvaldību komercdarbības investīciju pārskatīšana**

Pašvaldības var sniegt būtisku ieguldījumu tautsaimniecībā, veicinot ekonomisko aktivitāti reģionos pēc COVID-19 izraisītās ārkārtas situācijas beigām. Pašvaldības ir pierādījušas, ka var būt uzticami valsts partneri, īstenojot tautsaimniecībai nozīmīgus ES fondu projektus. Lai gan projektu īstenošana turpinās, 95 pabeigto projektu īstenošanas rezultātā specifiskais atbalsta mērķis (turpmāk – SAM) 3.3.1.[[4]](#footnote-5) un SAM 5.6.2.[[5]](#footnote-6) ietvaros saskaņā ar komersantu pieprasījumu izveidota publiskā infrastruktūra komercdarbības attīstībai visā Latvijas teritorijā, atjaunojot degradētās teritorijas, kas pielāgotas komercdarbības veikšanai, uzlaboti pievedceļi un komercdarbības mērķiem paredzētās ēkas, kā arī ierīkoti komersantiem nepieciešamie industriālie pieslēgumi (skat. 1.tabulu).

*1.tabula*

*Rezultāti SAM 3.3.1. un SAM 5.6.2. projektos, par kuriem noslēgti līgumi, t.sk. pabeigtajos projektos (euro un %)[[6]](#footnote-7)*

|  |  |  |  |
| --- | --- | --- | --- |
| **Iznākuma rādītājs** | **Atbilstoši MK noteikumiem[[7]](#footnote-8)** | **Projektos plānots** | **Sasniegtās rādītāju vērtības** |
| **vienība** | **% no projektos plānotā** |
| Radītas jaunas darbavietas |  4 932  |  7 394  | 1543 | 21 % |
| Nefinanšu investīcijas, *euro* |  240 743 664  |  442 305 300  |  154 357 391  | 35 % |
| Atjaunotā teritorija, ha | 557 | 793 |  131  | 17 % |
| Atbalstītie komersanti | 202 | 555 | 330 | 59% |

Valsts ekonomikas lejupslīdes laikā ES fondu finansējumu nepieciešams novirzīt efektīvākajiem projektiem, kas var saglabāt vai pat radīt jaunas darba vietas, atbalstīt vietējos ražotājus un pakalpojumu sniedzējus, kā arī piesaistīt privātās investīcijas reģionos, lai pēc Administratīvi teritoriālās reformas īstenošanas mērķtiecīgi turpinātu investīcijas valsts un pašvaldību ekonomiskās izaugsmes un konkurētspējas uzlabošanai.

Kvalitatīva publiskā infrastruktūra ir būtisks investīciju virziens, lai atbalstītu komercdarbības attīstību ar fokusu uz eksportu un produktivitātes celšanu. Tā ir iespēja komersantiem ražošanai vai pakalpojumu sniegšanai nepieciešamās telpas (ražošanas ēkas un industriālie pieslēgumi, biroju ēkas eksportspējīgiem pakalpojumiem un citas telpas)nomāt, nevis ieguldīt savus resursus to izbūvē, nodrošināti nepieciešamie inženiertehniskie pieslēgumi un sasniedzamība.

SAM 3.3.1. un SAM 5.6.2. īstenošanas progress liecina, ka komercdarbības atbalsta un degradēto teritoriju atjaunošanas projektu ietvaros veikti maksājumi 179,76 milj. *euro* apmērā. Tomēr būtiska Eiropas Reģionālās attīstības fonda (turpmāk – ERAF) daļa 69,35 milj. *euro* apmērā joprojām nav ieguldīta tautsaimniecībā (skat. 2.tabulu).

*2.tabula*

*SAM 3.3.1. un SAM 5.6.2. projektu statuss (euro un %)[[8]](#footnote-9)*

|  |  |  |  |
| --- | --- | --- | --- |
| **Projektu statuss** | **Projektu skaits** | **ERAF finansējums** | **Veiktie maksājumi** |
| ***euro*** | **%** | **milj. eiro** | **% no attiecināmajām izmaksām** |
| Noslēgti līgumi (notiek projektu īstenošana) | 66 | 146 401 525 | 51 % | **179,76** | **43 %** |
| Pabeigti projekti | 97 | 73 223 819 | 25 % |
| Projekti vērtēšanā | 52 | 69 354 798 | 24 % |
| **KOPĀ** | **215** | 288 980 142 | **100** |

Ņemot vērā Covid-19 ietekmi uz tautsaimniecību un nepieciešamu efektīvāk mazināt krīzes sekas, ir atbalstīts risinājums, kas paredz turpināt VARAM atbildībā esošo darbības programmas “Izaugsme un nodarbinātība” specifisko atbalsta mērķu īstenošanu publiskās infrastruktūras atbalstam komercdarbības veicināšanai SAM 3.3.1. ietvaros un degradēto teritoriju atjaunošanai saskaņā ar komersantu pieprasījumu SAM 5.6.2. ietvaros, vienlaikus nosakot prioritāti augstas gatavības projektiem. Par augstas gatavības[[9]](#footnote-10) projektu uzskatāms tāds projekts, kurā visām projekta ietvaros plānotajām būvniecības darbībām ir izstrādāts tehniskais projekts.

Valsts ekonomikas lejupslīdes laikā ES fondu finansējumu nepieciešams novirzīt efektīvākajiem projektiem, kas var radīt jaunas darba vietas, atbalstīt vietējos ražotājus un pakalpojumu sniedzējus, kā arī piesaistīt privātās investīcijas reģionos, lai pēc Administratīvi teritoriālās reformas īstenošanas mērķtiecīgi turpinātu investīcijas valsts un pašvaldību ekonomiskās izaugsmes un konkurētspējas uzlabošanai. Tāpēc ir būtiski turpināt aktuālo pašvaldību investīciju projektu īstenošanu publiskās infrastruktūras atbalstam komercdarbības veicināšanai saskaņā ar komersantu pieprasījumu. Vienlaikus COVID-19 radītā situācija ekonomikā norāda uz nepieciešamību pēc efektīvākiem risinājumiem SAM 3.3.1. un SAM 5.6.2. ieviešanā. Šis ir brīdis, lai atteiktos no vecās kvotu sistēmas jeb finansējuma sadalījuma pa pašvaldībām. Finansējums jāsaņem tām pašvaldībām, kurām ir skaidra vīzija par īstenojamajiem projektiem un to ieguldījumu tautsaimniecībā un pašvaldībām, kurās izrādīta aktuāla komersantu interese par publiskās infrastruktūras izveidošanu un/vai uzlabošanu.

Šobrīd vērtēšanā atrodas 52 projekti par ES fondu finansējumu 69,4 milj. *euro* (skat. 2.tabulu). No tiem vērtēšanai zemā gatavībā iesniegti 24 komercdarbībai nepieciešamās publiskās infrastruktūras projekti, kuriem nav izstrādāti tehniskie projekti (veikta būvvaldes atzīme par būvdarbu uzsākšanas nosacījumu izpildi būvatļaujā vai apliecinājuma kartē, vai paskaidrojuma rakstā). Šajos projektos “iesaldētais” ES fondu finansējums ir 37,04 milj. *euro* (skat. 3.tabulu).

*3.tabula*

*SAM 3.3.1. un SAM 5.6.2. zemā kvalitātē vērtēšanai iesniegtie projekti (euro)[[10]](#footnote-11)*

|  |  |  |
| --- | --- | --- |
| **SAM** | **Projektu skaits** | **ERAF finansējums, eiro** |
| SAM 3.3.1 | 8 | 3 843 473 |
| SAM 5.6.2 | 16 | 33 201 443 |
| **KOPĀ:** | **24** | 37 044 916 |

Pašvaldību sagatavotos un pirms COVID-19 vīrusa izraisītās ārkārtējās situācijas stāšanās spēkā iesniegtos komercdarbības atbalsta projektus **SAM 3.3.1. un SAM 5.6.2. projektu iesniegumu atlasēs**, kuras noslēdzās līdz 2020.gada 1.martam,**nepieciešams** operatīvi izvērtēt iesniegtos projektus un **līdz 2020.gada 31.jūlijam pieņemt gala lēmumu** par to projektu apstiprināšanu, kuri izpilda visus ES fondu Uzraudzības komitejā apstiprinātos projektu iesniegumu vērtēšanas kritērijus, tai skaitā kvalitātes un gatavības kritērijus. Vienlaikus būtiski izvērtēt iesniegtajos projektos plānoto investīciju aktualitāti un nepieciešamību, ņemot vērā jaunos apstākļus ekonomikā reģionos un valstī kopumā. Ja projekti ir zaudējuši aktualitāti vai nav ar augstu gatavības pakāpi, finansējums novirzāms tiem projektiem, kuru īstenošanu var uzsākt jau šogad, atbalstot tādus projektus, kas ļauj komersantiem uzsākt, paplašināt vai pārorientēt komercdarbību, atslogojot no nepieciešamības veikt ieguldījumus ražošanai un pakalpojumu sniegšanai nepieciešamajās ēkās, teritorijās un industriālo pieslēgumu infrastruktūrā.

Lai Centrālā finanšu un līgumu aģentūra un pilsētu izveidotās integrētu teritoriālo investīciju projektu iesniegumu vērtēšanas komisijas varētu izvērtēt iesniegto projektu kvalitāti un **pieņemt gala lēmumus** (par projektu iesniegumu apstiprināšanu, gala atzinumu par lēmumā ar nosacījumiem ietverto nosacījuma izpildi vai projekta iesnieguma noraidīšanu) **līdz 2020.gada 31.jūlijam**, nepieciešams noteikt, ka projektu iesniegumu vērtēšanas ietvaros **pašvaldību veiktie precizējumi projektu iesniegumos** saskaņā ar Eiropas Savienības struktūrfondu un Kohēzijas fonda 2014.–2020. gada plānošanas perioda vadības likuma 26.panta ceturto un piekto daļu) **tiek pieņemti līdz 2020.gada 1.jūlijam.** Pēc iepriekš minēto gala lēmumu pieņemšanas **Centrālā finanšu un līgumu aģentūra slēdz līgumus (vienošanās) ar finansējuma saņēmējiem līdz 2020.gada 31.augustam**, kas ir būtiski, lai nodrošinātu precīzu informāciju par pieejamajiem ERAF finansējuma atlikumiem. Savukārt VARAM identificē SAM 3.3.1. un SAM 5.6.2. ERAF finansējuma atlikumus un uzsāk augstas gatavības projektu ideju priekšatlasi (konkursu), vienlaikus iesniedz grozījumu projektus Ministru kabineta noteikumos par SAM 3.3.1. īstenošanu[[11]](#footnote-12), kur novirza SAM 3.3.1. un SAM 5.6.2. ERAF finansējuma atlikumus SAM 3.3.1. ceturtajai atlases kārtai**.** SAM 3.3.1. ceturtās atlases kārtas projektu iesniegumu atlasi veic Centrālā finanšu un līgumu aģentūra, tai skaitā nodrošina projektu iesniegumu vērtēšanu. ERAF finansējuma atlikumu novirzīšana SAM 3.3.1. projektu īstenošanai ir būtiska, ņemot vērā šī specifiskā atbalsta mērķi - palielināt privāto investīciju apjomu reģionos, veicot ieguldījumus komercdarbības attīstībai atbilstoši pašvaldību attīstības programmās noteiktajai teritoriju ekonomiskajai specializācijai un balstoties uz komersantu vajadzībām. SAM 3.3.1. ietvaros atbalsta paredzēts mazo un vidējo komersantu vajadzībām nepieciešamās publiskās infrastruktūras attīstībai, kas īpaši svarīgi COVID-19 seku mazināšanai reģionos, tas ļautu komersantiem uzsākt, paplašināt vai pārorientēt komercdarbību, atslogojot no nepieciešamības veikt ieguldījumus ražošanai un pakalpojumu sniegšanai nepieciešamajās ēkās, teritorijās un industriālo pieslēgumu infrastruktūrā.

Vienlaikus,VARAM varētu atbalstīt, ka līdz 2020.gada 30.oktobrim var turpināt to SAM 3.3.1. un SAM 5.6.2. projektu vērtēšanu, kas ir tieši saistīti ar šo specifisko atbalsta mērķu ietvaros īstenotu vai īstenošanā esošu citu projektu un atrodas vienā uzņēmējdarbības attīstības teritorijā un jau uz projekta iesnieguma iesniegšanas brīdi projekta iesniegumā tika pamatota projektu secīga īstenošana savstarpēji saistītās kārtās, kā arī būvdarbu uzsākšana paredzēta 2020.gadā. Centrālās finanšu un investīciju aģentūras organizētajā atlasēs šādi projekti nav konstatēti. Savukārt pilsētu organizētajās integrētu teritoriālo investīciju projektu iesniegumu vērtēšanas komisijās šādi projekti ir konstatēti un to secīgās nākamās kārtas tehnisko projektu izstrādes pabeigšanai ir nepieciešams ilgāks laiks.

Papildu atbalstu komercdarbībai COVID-19 seku mazināšanai var sniegt, atļaujot SAM 3.3.1. un SAM 5.6.2. ietvaros atkārtoti izmantot neatbilstoši veikto izdevumu un lauzto vienošanās rezultātā atbrīvoto ERAF finansējumu, pārskatot Ministru kabineta 2019. gada 11. oktobra sēdē pieņemto lēmumu[[12]](#footnote-13) daļā par neatbilstoši veikto izdevumu un lauzto vienošanās rezultātā atbrīvotā ERAF finansējuma novirzīšanu virssaistību kompensēšanai, par kuru valdības lēmums pieņemts 2020.gada 19.maija sēdē. Saskaņā ar minētās MK 2019. gada 11. oktobra sēdes protokollēmuma 2. punktu atsevišķos prioritārajos virzienos[[13]](#footnote-14) neatbilstoši veikto izdevumu un lauzto vienošanās/līgumu rezultātā atbrīvoto finansējumu, sākot ar 2019. gada 12. oktobri, atstāj neizmantotu, nepārdala citiem projektiem vai citām projekta darbībām.

III Priekšlikumi lēmumiem turpmākai projektu īstenošanas progresa veicināšanai un ekonomikas stimulēšanai pašvaldībās

Ņemot vērā iepriekšējā sadaļā aprakstīto, lai mazinātu COVID-19 izraisīto negatīvo ietekmi uz tautsaimniecību, valsts ekonomiskās situācijas uzlabošanai pēc COVID-19 izraisītās ekonomikas lejupslīdes, **VARAM ierosina pieņemt šādus lēmumus**:

1. Noteikt, ka SAM 3.3.1. un SAM 5.6.2. projektu iesniegumu atlasēs, kas izsludinātas līdz ārkārtējās situācijas stāšanās spēkā 2020.gada 12.martā, Centrālā finanšu un līgumu aģentūra kā sadarbības iestāde un pilsētu izveidotās integrētu teritoriālo investīciju projektu iesniegumu vērtēšanas komisijas, kas pilda deleģētās funkcijas atbilstoši Eiropas Savienības struktūrfondu un Kohēzijas fonda 2014.–2020. gada plānošanas perioda vadības likuma 10. panta otrās daļas 17. punktam, **projektu iesniegumu vērtēšanas ietvaros veiktos precizējumus projektu iesniegumos** saskaņā ar iepriekš minētā likuma 26.panta ceturto un piekto daļu **pieņem līdz 2020.gada 1.jūlijam** un **līdz 2020.gada 31.jūlijam pieņem lēmumu par projektu iesniegumu apstiprināšanu, gala atzinumu par lēmumā ar nosacījumiem ietverto nosacījuma izpildi vai projekta iesnieguma noraidīšanu**, kā arī izbeidz atlasi**.**
2. Noteikt, ka **Centrālā finanšu un līgumu aģentūra līgumus vai vienošanās par projekta īstenošanu ar finansējuma saņēmēju slēdz līdz 2020.gada 31.augustam**.
3. **Paredzēt izņēmumu**, ka ar atbildīgās iestādes saskaņojumu **līdz 2020.gada 30.oktobrim var turpināt SAM 3.3.1. un SAM 5.6.2. projektu**, kas ir tieši saistīti ar šo specifisko atbalsta mērķu ietvaros īstenotu vai īstenošanā esošu citu projektu un atrodas vienā uzņēmējdarbības attīstības teritorijā, **vērtēšanu** un gala lēmuma pieņemšanu pilsētu izveidotajās integrētu teritoriālo investīciju projektu iesniegumu vērtēšanas komisijās, **ja** uz projekta iesnieguma iesniegšanas brīdi **projekta iesniegumā pamatota projektu secīga īstenošana savstarpēji saistītās kārtās un būvdarbu uzsākšana paredzēta 2020.gadā.**
4. ERAF finansējuma **atlikumus**, kas radušies SAM 3.3.1. un SAM 5.6.2. ietvaros **pēc 2020.gada 31.jūlija**, **novirzīt augstas gatavības projektiem SAM 3.3.1. jaunas ceturtās atlases kārtas ietvaros**, VARAM līdz 2020.gada 31.augustam iesniedzot Ministru kabinetā attiecīgus grozījumu projektus Ministru kabineta noteikumos par šī specifiskā atbalsta mērķa īstenošanu.

Vides aizsardzības un reģionālās attīstības ministrs J.Pūce

*E.Bistere, 66016714*

*Evija.Bistere@varam.gov.lv*

1. Ministru kabineta 2020. gada 12. marta rīkojums Nr. 103 “Par ārkārtējās situācijas izsludināšanu”. [↑](#footnote-ref-2)
2. Latvijas Nacionālā reformu programma „Eiropa 2020” stratēģijas īstenošanai. 2020. gada progresa ziņojums (projekts). Rīga, 2020. gada aprīlis. [↑](#footnote-ref-3)
3. Latvijas Nacionālā reformu programma „Eiropa 2020” stratēģijas īstenošanai. 2020. gada progresa ziņojums (projekts). Rīga, 2020. gada aprīlis. [↑](#footnote-ref-4)
4. Darbības programmas "Izaugsme un nodarbinātība" 3.3.1. specifiskais atbalsta mērķis "Palielināt privāto investīciju apjomu reģionos, veicot ieguldījumus uzņēmējdarbības attīstībai atbilstoši pašvaldību attīstības programmās noteiktajai teritoriju ekonomiskajai specializācijai un balstoties uz vietējo uzņēmēju vajadzībām" [↑](#footnote-ref-5)
5. Darbības programmas "Izaugsme un nodarbinātība" 5.6.2. specifiskais atbalsta mērķis "Teritoriju revitalizācija, reģenerējot degradētās teritorijas atbilstoši pašvaldību integrētajām attīstības programmām" [↑](#footnote-ref-6)
6. Avots: Kohēzijas politikas vienotā informācijas sistēma, 16.04.2020. [↑](#footnote-ref-7)
7. Ministru kabineta 2015. gada 13. oktobra noteikumi Nr.593 “Darbības programmas "Izaugsme un nodarbinātība" 3.3.1. specifiskā atbalsta mērķa "Palielināt privāto investīciju apjomu reģionos, veicot ieguldījumus uzņēmējdarbības attīstībai atbilstoši pašvaldību attīstības programmās noteiktajai teritoriju ekonomiskajai specializācijai un balstoties uz vietējo uzņēmēju vajadzībām" īstenošanas noteikumi” un Ministru kabineta 2015. gada 10. novembra noteikumi Nr. 645 "Darbības programmas "Izaugsme un nodarbinātība" 5.6.2. specifiskā atbalsta mērķa "Teritoriju revitalizācija, reģenerējot degradētās teritorijas atbilstoši pašvaldību integrētajām attīstības programmām" īstenošanas noteikumi" [↑](#footnote-ref-8)
8. Avots: Kohēzijas politikas vienotā informācijas sistēma, 11.05.2020. [↑](#footnote-ref-9)
9. Augstas gatavības stadijas projekts SAM 3.3.1. un SAM 5.6.2. ietvaros – visām projekta ietvaros plānotajām būvniecības darbībām ir augsta gatavības pakāpe, ja ir veikta būvvaldes atzīme par projektēšanas nosacījumu izpildi būvatļaujā vai apliecinājuma kartē, vai paskaidrojuma rakstā, vai ir iesniegta būvvaldes izziņa, kas liecina, ka būvdarbiem būvatļauja, paskaidrojuma raksts vai apliecinājuma karte nav nepieciešama [↑](#footnote-ref-10)
10. Avots: Kohēzijas politikas vienotā informācijas sistēma, 19.05.2020. Projektu atlases noslēdzās 1.03.2020. [↑](#footnote-ref-11)
11. Ministru kabineta 2015. gada 13. oktobra noteikumi Nr.593 “Darbības programmas "Izaugsme un nodarbinātība" 3.3.1. specifiskā atbalsta mērķa "Palielināt privāto investīciju apjomu reģionos, veicot ieguldījumus uzņēmējdarbības attīstībai atbilstoši pašvaldību attīstības programmās noteiktajai teritoriju ekonomiskajai specializācijai un balstoties uz vietējo uzņēmēju vajadzībām" īstenošanas noteikumi” [↑](#footnote-ref-12)
12. Ministru kabineta 2019. gada 11. oktobra sēdes protokola Nr.47 3.§, 2.1. un 2.2. apakšpunkts [↑](#footnote-ref-13)
13. Darbības programmas “Izaugsme un nodarbinātība” prioritārajos virzienos: 2.1. ERAF 3.prioritārajā virzienā "Mazo un vidējo komersantu konkurētspēja"; 2.2. ERAF 5.prioritārajā virzienā "Vides aizsardzība un resursu izmantošanas efektivitāte"; 2.3. ERAF 8.prioritārajā virzienā "Izglītība, prasmes un mūžizglītība"; 2.4. ERAF 9.prioritārajā virzienā "Sociālā iekļaušana un nabadzības apkarošana"; 2.5. ESF 9.prioritārajā virzienā "Sociālā iekļaušana un nabadzības apkarošana" ietvaros; 2.6. KF 6.prioritārajā virzienā "Ilgtspējīga transporta sistēma". [↑](#footnote-ref-14)